《十月初九日侗伯立之向元同游罗氏菊圃》
清代·郑孝胥

今秋为菊归稍迟，霜风累日如见期。北花较早南花晚，三子语我良其时。

此间花事推罗叟，扁舟迎客来水湄。一窗斜日正耀眼，殊色异态纷呈姿。

丰者沈吟若含醉，瘦者纵逸若扬眉。舒者萦回若起舞，虬者敛抑若凝思。

仰黄俯紫已堪念，忽有飞白搴云旗。好奇流睇绯与褐，何来粉碧端可疑。

主人指点宾太息，终岁辛苦报以斯。偶获新种极秘贵，不愿市担偷易赀。

能来数观诚不吝，吾侪矜癖同此痴。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。